
Kiambatisho I

HATUA ZA UTEKELEZAJI WA 

MUAFAKA WA JUNI 9, 1999

Makubaliano haya yametokana na maamuzi ya Kamati ya Makatibu Wakuu wa vyama vya CCM na CUF iliyokutana mjini Dar-es-Salaam kati ya Mei 24 – 30, 2001 kujadili, pamoja na mambo mengine, utekelezaji wa Muafaka wa Juni 9, 1999.

(a) Marekebisho ya Tume ya Uchaguzi ya Zanzibar
i. Kamati imekubalina kimsingi kwamba ili kuhakikisha kuwa chaguzi zote zinazofuata zinakuwa wazi, zinazoheshimika na zisizo na utata, basi Tume ya Uchaguzi ya Zanzibar ifanyiwe marekebisho ili kuifanya iwe Tume huru na ya haki kwa kufuatana na mfumo unaokubalika katika nchi za Jumuiya ya Madola.

ii. Marekebisho ya Tume ya Uchaguzi ya Zanzibar yatakuwa kama yalivyo kwenye Ibara ya 34 ya Rasimu ya Mswada wa Mabadiliko ya Nane ya Katiba ya Zanzibar kama inavyoonekana katika Kiambatisho II cha Muafaka huu.

iii. Kamati imekubaliana kwamba Tume ya Uchaguzi ya Zanzibar ni lazima iwe huru bila ya kuingiliwa na Serikali iliyopo madarakani na vyama vya siasa. Uhuru huo ubainishwe wazi wazi katika Katiba na Sheria zinazohusika na pia kwa kuipatia Tume bajeti na mahitaji yake ya fedha kwa wakati  na kwa kutosheleza haja.

iv. Uwezo wa kiutendaji wa Tume ni lazima uimarishwe ambapo pamoja na mambo mengine ni kwa kuanzisha Sekretarieti yenye wafanyakazi wa viwango na ujuzi unaotakiwa.

(b) Daftari la Kudumu la Wapiga Kura
i. Imezingatiwa kuwa utaratibu wa uandikishaji wa wapiga kura kila Uchaguzi unapoitishwa hauridhishi na umepitwa na wakati. Utaratibu huo una hasara nyingi ikiwemo gharama kubwa za uandikishaji, uwezekano wa udanganyifu na uandikishwaji wa watu wasiostahiki.

ii. Hivyo basi, Kamati imekubaliana kuanzishwa kwa utaratibu wa kuwa na Daftari la Kudumu la Wapiga Kura ambalo litakuwa linarekebishwa kila wakati inapotokezea haja ya kufanya hivyo, kwa mfano mtu anapotimiza au kupoteza sifa za kuwa mpiga kura au anapofariki dunia.

iii. Daftari hilo, kwa kuwa litakuwa wazi wakati wote, litawapa Wazanzibari fursa kubwa ya kupinga mtu yeyote asiyetimiza sifa za kuandikishwa.

iv. Miongoni mwa hatua za awali za kuanzisha Daftari la Kudumu la Wapiga Kura ni kufanya marekebisho ya vifungu vya Katiba ya Zanzibar vinavyohusika na haki ya kupiga kura. Marekebisho hayo ni kama yalivyo kwenye Ibara ya 5 na 6 ya Rasimu ya Mswada wa Mabadiliko ya Nane ya Katiba ya Zanzibar kama inavyoonekana katika Kiambatisho II cha Muafaka huu.

v. Mbali na hatua hizo, imekubaliwa kuanzishwe Programu maalum ya kuwaelimisha wapiga kura na raia kwa jumla juu ya masuala ya haki yao ya kupiga kura, demokrasia na haki za binadamu.

(c) Kufanyiwa mapitio Katiba ya Zanzibar na Sheria za Uchaguzi
i. Kamati imekubaliana kwamba Katiba ya Zanzibar na Sheria za Uchaguzi zifanyiwe mapitio ili ziafikiane na matakwa ya demokrasia ya vyama vingi.

ii. Marekebisho ya Katiba ya Zanzibar yatakuwa kama yalivyo kwenye Rasimu ya Mswada wa Mabadiliko ya Nane ya Katiba ya Zanzibar kama inavyoonekana katika Kiambatisho II cha Muafaka huu.

iii. Marekebisho ya Sheria za Zanzibar yatafanywa baada ya Tume ya Rais ya Pamoja ya Usimamizi kufanya mapitio ya Sheria hizo na kupendekeza Serikalini hatua zinazopasa.

iv. Kamati pia imekubaliana juu ya haja ya kufanya mapitio ya jumla ya Sheria zote za Zanzibar kwa madhumuni ya kuzifuta au kuzirekebisha zile sheria ambazo zinakwenda kinyume na misingi ya demokrasia.

(d) Vyombo vya Habari vya Serikali
i. Kamati imekubaliana kuwa hatua zichukuliwe kuhakikisha kuwa vyombo vya habari vya Serikali vinaepukana na upendeleo katika kutangaza shughuli za vyama vya siasa.

ii. Kamati imekubaliana kuwa kuwe na tofauti katika matumizi ya vyombo vya habari vya Serikali kwa viongozi wa Serikali pale wanapofanya kazi za Kiserikali na pale wanapofanya shughuli za chama chao cha siasa.

(e) Uhuru wa Kufanya Shughuli za Kisiasa
 Kamati imekubaliana kwamba:

i. Kila chama cha siasa kinayo haki ya kuendesha siasa kwa uhuru na bila kuingiliwa ilimradi tu iwe katika mipaka ya sheria za nchi.

ii. Vyombo vya dola sio vyombo vya siasa vya chama chochote na vinatakiwa visifungamane na chama chochote cha siasa. Hivyo basi, hatua madhubuti zichukuliwe kuhakikisha kuwa vyombo vyote vya dola ikiwa ni pamoja na Polisi, Jeshi la Wananchi wa Tanzania (JWTZ), Vyuo vya Mafunzo, Kikosi Maalum cha Kuzuia Magendo (KMKM), Jeshi la Kujenga Uchumi (JKU) na vikosi vinginevyo visitumike na visikubali kutumika kuingilia shughuli za siasa za vyama vya siasa ila tu pale inapokuwa dhahiri kuwa chama kinavunja sheria za nchi.
(f) Marekebisho ya Mahkama
i. Kamati imekubali kuwa kuna haja ya kufanya marekebisho katika muundo wa Mahkama ili ziweze kukuza uhuru wake, utalaamu na heshima yake mbele ya jamii kwa kutambua kuwa Mahkama huru ni mojawapo ya misingi muhimu ya demokrasia.

ii. Katika kuhakikisha kuwa Mahkama zinafanya kazi zake bila ya hofu ya kuingiliwa na Serikali, Kamati imekubaliana kufanya marekebisho ya awali kama yalivyo katika Ibara za 16, 23, 24, 25, 26, 27, 28, 29, 30, 31, 32, na 33 za Rasimu ya Mswada wa Mabadiliko ya Nane ya Katiba ya Zanzibar kama inavyoonekana katika Kiambatisho II cha Muafaka huu.

(g)  Madai ya Wanafunzi, Wafanyakazi na Raia kunyimwa haki
i. Kamati imekubaliana kuwa Serikali ichunguze ukweli wa madai ya wanafunzi kunyimwa fursa za masomo na wafanyakazi kuachishwa kazi au kuteremshwa vyeo kwa sababu za kisiasa na hatua za marekebisho zichukuliwe. Rais wa Zanzibar atateua Kamati ndogo ya Watumishi Waandamizi Wastaafu wa Serikali kuchunguza madai haya na kupendekeza hatua za marekebisho.

ii. Halikadhalika, Kamati imekubaliana Serikali ichukue hatua za kuchunguza ukweli wa madai ya watu ambao mali zao zimeharibiwa au kuvunjwa na kuwalipa walioathirika fidia ya kutosha baada ya madai yao kuthibitishwa. Rais wa Zanzibar atateua Mtathmini Huru (Independent Assessor) kwa madhumuni haya.

iii. Serikali vile vile itekeleze mapendekezo ya IPC ya kuanzisha mfuko wa fidia kwa ajili ya kuwakimu wale watakaothibitika kuwa wameathirika na vitendo vya Serikali.

(h) Viongozi wa zamani wa kisiasa katika Serikali kupata heshima na haki sawa baada ya kustaafu
i. Serikali ichukue hatua za lazima kuhakikisha kuwa wale wote waliowahi kuwa na watakaokuwa viongozi wa kisiasa katika Serikali wanapata heshima na haki sawa mara tu baada ya kuacha madaraka hayo kwa mujibu wa Sheria na Kanuni za Serikali.

(i) Vyama vya Siasa kuheshimu Katiba na Sheria za Nchi
i. Kamati imekubaliana kwamba ni wajibu kwa vyama vyote vya siasa kuheshimu Katiba na sheria za nchi na kuepuka kutumia lugha zinazochochea chuki baina ya vyama vya siasa, ukabila, uhasama na kutovumiliana miongoni mwa wananchi.

ii. Serikali na vyama vya siasa vishirikiane katika kuelimisha wananchi juu ya haki zao za uraia, na kuwe na program maalum kwa ajili hiyo. Vyombo vya habari vya Serikali na vya watu binafsi vishirikishwe katika jukumu hili.

